《奉和中书常舍人晚秋集贤院即事寄赠徐薛二侍御》
唐代·独孤及

汉家金马署，帝座紫微郎。图籍凌群玉，歌诗冠柏梁。

阴阴万年树，肃肃五经堂。挥翰忘朝食，研精待夕阳。

晴空露盘迥，秋月琐窗凉。远兴生斑鬓，高情寄缥囊。

葳蕤双鸑鷟，夙昔并翱翔。汲冢同刊谬，蓬山共补亡。

差池摧羽翮，流落限江湘。禁省一分袂，昊天三雨霜。

石渠遗迹满，水国暮云长。早晚朝宣室，归时道路光。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。